Na osnovu Zakona o visokom obrazovanju Tuzlanskog kantona, Senat Privatne visokoškolskeustanove Visoka škola za savremeno poslovanje, informacione tehnologije i tržišne komunikacije „INTERNACIONALNA POSLOVNO-INFORMACIONA AKADEMIJA“ Tuzla, uz prethodno mišljenje Upravnog odbora, donosi

**STATUT**

**Visoke škole za savremeno poslovanje, informacione tehnologije i tržišne komunikacije „INTERNACIONALNA POSLOVNO-INFORMACIONA AKADEMIJA“ Tuzla**

**(prečišćeni tekst)**

**OPŠTE ODREDBE**

**Član 1**

Ovim Statutom uređuje se status, naziv, sjedište, djelatnost i opći akti Visoke škole za savremeno poslovanje, informacione tehnologije i tržišne komunikacije „INTERNACIONALNA POSLOVNO-INFORMACIONA AKADEMIJA“ Tuzla, pravni položaj, organizacija, zastupanje i predstavljanje, ovlaštenja visokoškolske ustanove u pravnom prometu, pravila za izbor svih članova Upravnog odbora, način organizovnja i izvođenja studija, pravila studiranja i prava studenata, izbor u naučno-nastavna i saradnička zvanja, način prepoznavanja Evropskog kreditnog transfer sistema (u daljem tekstu ECTS), kriteriji za dodjelu akademskih titula, obaveze visokoškolske ustanove prema osnivaču, organizacija i nadležnosti organizacionih jedinica, statusne promjene i obrazovanje novih organizacionih jedinica i studijskih odsjeka, ostvarivanje prihoda, upravaljanje sredstvima i imovinom, akademska, finansijska i druga ovlašćenja organizacionih jednica u platnom prometu, kriteriji za provođenje procesa interne evaluacije studijskih/nastavnih programa i rada akademskog osoblja te primjena rezultata provedene evaluacije, organizacija naučno-istraživačkog i umjetničkog rada, broj članova senata i način njihovog biranja, oblik i nivo učešća studenata u radu ustanove, način izjašnjavanja i donošenja odluka po pojedinim pitanjima, kao i preciziranje odluka koje se mogu donositi tajnim glasanjem, odgovornost akademskog osoblja i studenata prema društvenoj zajednici i druga pitanja u skladu sa Zakonom.

**NAZIV I SJEDIŠTE VISOKE ŠKOLE**

**Član 2**

Skraćeni naziv Visoke škole za savremeno poslovanje, informacione tehnologije i tržišne komunikacije „Internaconalna poslovno-informaciona akademija“ Tuzla je: IPI Akademija Tuzla.

U svome poslovanju ustanova koristi naziv u punom ili skraćenom obliku, kako je i upisana u sudskom registru.

SjedišteIPI Akademije Tuzla je u Tuzli, ulica Kulina bana br. 2.

IPI Akademija Tuzla je privatna visokoškolska ustanova.

O promjeni naziva i sjedišta IPI Akademije Tuzla odlučuju osnivači. Promjena naziva i sjedišta IPI Akademije Tuzla upisuje se u sudski registar.

**OSNIVAČI I OSNIVAČKI ULOG**

**Član 3**

Osnivači IPI Akademije Tuzla su:

1. Šarić Amela iz Tuzle, ul. Stupine B-14 Lam III,

JMBG 1412962187390

1. Zahirović Suhonjić Anida iz Tuzle, ul.I Inžinjerske brigade br. 3,

JMBG 3110988186539

1. Bećirović Damir iz Tuzle, ul. Turalibegova br. 42, JMBG 0904975180715
2. Zahirović Edin iz Tuzle, ul. Albina Herljevića br. 14, JMBG 1911981181510

**Član 4**

Osnovni kapital IPI Akademije Tuzla ukupno iznosi 100.000,00 KM i obezbjedili su ga osnivači uplatom osnivačkog uloga isključivo u novčanom iznosu od 100.000,00 KM.

Povećanje i smanjenje osnovnog kapitala vrši se na osnovu posebne odluke osnivača, a u skladu sa zakonom*.* Odlukom osnivača se uređuje i način povećanja i smanjenja osnovnog kapitala.

**Član 5**

Ulog osnivača Šarić Amele iz Tuzle, ul. Stupine B14, Lam III, JMBG 1412962187390 čini novčani ulog u iznosu od 70.000,00 KM.

Ulog osnivača Zahirović Suhonjić Anida iz Tuzle, ul. I Inžinjerske brigade br. 3, JMBG 3110988186539 čini novčani ulog u iznosu od 20.000,00 KM.

Ulog osnivača Bećirović Damira iz Tuzle, ul. Turalibegova br. 42, JMBG 0904975180715 čini novčani ulog u iznosu od 5.000,00 KM.

Ulog osnivača Zahirović Edina iz Tuzle, ul. Albina Herljevića br. 14, JMB G191198118151 čini novčani ulog u iznosu od 5.000,00 KM.

**Član 6**

Udio osnivača Šarić Amele iz Tuzle, ul. Stupine B-14, Lam III, 75000 Tuzla, JMBG 1412962187390 u osnovnom kapitalu IPI Akademija Tuzla iznosi 70,00%.

Udio osnivača Zahirović Suhonjić Anida iz Tuzle, ul. I Inžinjerske brigade br. 3, JMBG 3110988186539 u osnovnom kapitalu IPI Akademije Tuzla iznosi 20,00%.

Udio osnivača Bećirović Damira iz Tuzle, ul. Turalibegova br. 42, JMBG 0904975180715 u osnovnom kapitalu IPI Akademije Tuzla iznosi 5,00%.

Udio osnivača Zahirović Edina iz Tuzle, ul. Albina Herljevića br. 14, JMBG 191198118151 u osnovnom kapitalu IPI Akademije Tuzla iznosi 5,00%.

Obim upravljačkih prava u IPI Akademiji Tuzla u daljem radu i poslovanju je jednak udjelu osnivača u osnovnom kapitalu koji predstavlja i njihov vlasnički udio.

**Član 7**

Udjeli osnivača su prenosivi odnosno mogu se prenositi na druga fizička i pravna lica u skladu sa zakonom.

**MEĐUSOBNA PRAVA I OBAVEZE OSNIVAČA I VISOKE ŠKOLE**

**Član 8**

Međusobne obaveze između osnivača i IPI Akademije Tuzla su sljedeće:

- osnivači se obavezuju poštovati akademske slobode svakog nastavnika, saradnika i studenta IPI Akademije Tuzla u nastavnom i naučno-istraživačkom radu u skladu sa odredbama Ustava BiH, Okvirnog zakona o visokom obrazovanju BiH i Zakona o visokom obrazovanju Tuzlanskog kantona,

- IPI Akademija Tuzla i svi njeni organi su obavezni da na najefektniji i najefikasniji način ostvaruju ciljeve i koriste svoje ljudske, fizičke i finansijske resurse radi postizanja što boljih rezultata u obavljanju djelatnosti za koje je IPI Akademija Tuzla registrovana.

Međusobna prava između osnivača i IPI Akademije Tuzla su sljedeća:

- osnivači imaju pravo da na osnovu godišnjeg izvještaja o poslovanju, ukoliko to profitabilnost poslovanja bude dozvolila, učestvuju u raspodjeli dobiti IPI Akademije Tuzla,

- osnivači imaju pravo da u svakom trenutku razriješe dužnosti člana Upravnog odbora ispred reda osnivača,

- osnivači ostvaruju i druga prava utvrđena zakonom, ovim Statutom i drugim aktima IPI Akademije Tuzla.

**DJELATNOST I OPĆI AKTI VISOKE ŠKOLE**

**Član 8**

IPI Akademija Tuzla je upisana u sudski registar kao privatna visokoškolska ustanova koja će realizovati sljedeće studijske programe:

- informacione tehnologije,

- tržišne komunikacije,

- savremeno poslovanje i informatički menadžment,

- druge studijske programe u skladu sa obrazovnim potrebama.

**Član 9**

U skladu sa Klasifikacijom djelatnosti BiH (Službeni glasnik BiH br. 47/10), djelatnost IPI Akademija Tuzla je:

18.13 Usluge pripreme za štampu i objavljivanje

18.20 Umnožavanje snimljenih zapisa

56.29 Ostale djelatnosti pripreme i usluživanja hrane

58.11 Izdavanje knjiga

58.13 Izdavanje novina

58.14 Izdavanje časopisa i periodičnih publikacija

58.19 Ostala izdavačka djelatnost

55.90 Ostali smještaj

72.19 Ostalo istraživanje i eksperimentalni razvoj u prirodnim, tehničkim i

tehnološkim naukama

72.20 Istraživanje i eksperimentalni razvoj u društvenim i humanističkim naukama

74.90 Ostale stručne, naučne i tehničke djelatnosti,d.n.

85.32 Tehničko i stručno srednje obrazovanje

85.42 Visoko obrazovanje

85.51 Obrazovanje i poučavanje u području sporta i rekreacije

85.52 Obrazovanje i poučavanje u području kulture

85.59 Ostalo obrazovanje i poučavanje,d.n.

85.60 Pomoćne uslužne djelatnosti u obrazovanju

91.01 Djelatnosti biblioteka i arhiva.

IPI Akademija Tuzla može obavljati i druge poslove koji su u funkciji obavljanja osnovne djelatnosti, kao što su štampanje stručne literature i obrazaca za svoje potrebe, izdavanje internih periodičnih publikacija stručnog karaktera, pružanje konsultantskih usluga, organizovanje konferencija, stručnih skupova i simpozija, pružanje bibliotekarskih usluga u biblioteci i arhivi, WEB hosting i internet poslovi, usluge studenskih restorana i kantina te druge prateće djelatnosti koje su u funkciji obavljanja osnovne djelatnosti.

U obavljanju svoje djelatnosti IPI Akademija Tuzla potiče saradnju i učestvuje u zajedničkim istraživačkim programima s nastavnim, naučno-nastavnim i naučno-istraživačkim te drugim organizacijama i kompanijama u lokalnoj zajednici, Bosni i Hercegovini i inostranstvu.

IPI Akademija Tuzla razvija saradnju s drugim visokoškolskim ustanovama i odgovarajućim ustanovama u lokalnoj zajednici, zemlji i inostranstvu.

**Član 10**

IPI Akademija Tuzla će u okviru svoje djelatnosti, između ostalog, obavljati sljedeće poslove:

- ustrojavanje i izvođenje stručnih dodiplomskih studija,

- obavljanje visoko stručnog rada,

* obavljanje naučno-istraživačkog rada uz uslove prema posebnim propisima,
* ustrojavanje i izvođenje programa stalnog stručnog usavršavanja zaposlenika,
* ustrojavanje i ostvarivanje izdavačke, bibliotečne i druge djelatnosti za potrebe obrazovanja i stručnog rada.

IPI Akademija Tuzla, realizacijom nastave na svojim studijskim programima, ima sljedeće ciljeve:

* nuditi kolegije i istraživačku podršku najvišeg kalibra kako bi se osiguralo da studijski programi ove visokoškolske ustanove uživaju ugled vrhunskih studijskih programa u BiH i šire,
* u potrazi za izvrsnošću, regrutirati visoko kvalificirane akademske stručnjake kako bi pružili studentima kvalitetna predavanja i upute za učenje u toku kolegija i istraživačkih projekata,
* osigurati da studijski programi imaju odgovarajuću administrativnu podršku od strane efektivnog i stručnog osoblja,
* ustanovljavati, razvijati, štititi i prenositi znanje i sposobnosti kroz nastavu i naučno istraživački rad i time doprinositi razvoju sposobnosti pojednica i društva,
* pružiti mogućnost građanima da u skladu s propisima uživaju korist visokog obrazovanja cijeli život.

**Član 11**

Opšti akti IPI Akademije Tuzla su ovaj Statut, pravilnici, poslovnici i odluke kojima se na opšti način uređuju odnosi IPI Akademije Tuzla.

**Član 12**

Inicijativu za donošenje opštih akata ili njihovu izmjenu mogu dati osnivači i organi IPI Akademije Tuzla te njeni zaposlenici i udruženje studenata.

**Član 13**

Opšte akte IPI Akademije Tuzla donose Upravni odbor, Senat i direktor u okviru svojih nadležnosti, a sve uz suglasnost osnivača.

**Član 14**

Opšti akti IPI Akademije Tuzla objavljuju se na oglasnoj ploči koja se nalazi u mjestu registrovanog sjedišta IPI Akademije Tuzla.

Opšti akti primjenjuju se sa danom njihova stupanja na snagu osim ako samim aktom nije određen neki drugi početak primjene.

Statut i opći akti ne mogu imati povratno djelovanje.

**Član 15**

Izmjene i dopune opštih akata donose se po istom postupku kao i sami opšti akti.

Autentično tumačenje opštih akata daje tijelo koje je akt donijelo.

**PEČAT I GRB IPI AKADEMIJE TUZLA**

**Član 16**

IPI Akademija Tuzla ima pečat okruglog oblika sa sa tekstom “Tuzla” u sredini i dva obodno ispisana teksta. U širem obodu je tekst „Privatna visokoškolska ustanova Visoka škola za savremeno poslovanje, informacione tehnologije i tržišne komunikacije„ i ispod njega tekt “INTERNACIONALNA POSLOVNO-INFORMACIONA AKADEMIJA”, ovaj pečat služi za za redovno poslovanje IPI Akademije Tuzla.

IPI Akademija Tuzla ima štambilj pravougaonog oblika koji sadrži naziv ove visokoškolske ustanove i rubriku za upisivanje evidencijskog broja i datuma prijema akata, rješenja i svih drugih pismenih podnesaka.

Tekst pečata i štambilja ispisan je na bosanskom jeziku i na latiničnom pismu.

Odlukom direktora određuje se način upotrebe pečata, žiga, te osobe odgovorne za njihovu upotrebu i čuvanje.

**Član 17**

IPI Akademija Tuzla ima svoj grb.

Vizuelni identitet grba IPI Akademije Tuzla je u prilogu ovog Statuta.

**PRAVNI POLOŽAJ, ZASTUPANJE I ORGANIZACIJA IPI AKADEMIJE TUZLA**

**Član 18**

IPI Akademija Tuzla ima svojstvo pravnog lica i upisana je kao privatna visokoškolska ustanova u registar privrednih društava Općinskog suda u Tuzli.

**Član 19**

IPI Akademiju Tuzla zastupa i predstavlja direktor.

Direktor kao lice ovlašteno za zastupanje upisuje se u sudski registar i može poduzimati sve radnje i obavljati poslove u ime i za račun ustanove, u okviru svojih ovlaštenja.

Direktora u slučaju njegove privremene odsutnosti ili spriječenosti (najduže do 15 dana neprekidno) zamjenjuje zamjenik direktora kojeg imenuje Upravni odbor IPI Akademije Tuzla iz reda ostalih zaposlenika.

**Član 20**

Unutrašnja organizacija IPI Akademije Tuzla pobliže se uređuje Pravilnikom o unutrašnjoj oraganizaciji i sistematizaciji radnih mjesta kojeg donosi Upravni odbor.

**Član 21**

Radi veće učinkovitosti i komercijalizacije rezultata naučno-istraživačkog i umjetničkog rada na IPI Akademiji Tuzla, uz saglasnost Upravnog odbora, mogu se organizovati podorganizacione jedinice kao što su: instituti, informacijski centri, filmski, TV i audio studio, zavodi, laboratorije, radionice, vježbaonice, sportske dvorane, press centar, Centar za jezike, Centar za permanentno obrazovanje, Centar za razvoj daljinskog obrazovanja, Centar za izdavačku djelatnost, Centar za razvoj i poduzetništvo, Centar za sport, Centar za transfer tehnologija, Inovacioni centar, poslovno-tehnološki park, inženjerski biro, radio, scena, kao i druge podorganizacione jedinice u skladu sa zakonom i Pravilnikom o unutrašnjoj oraganizaciji i sistematizaciji radnih mjesta.

**SREDSTVA ZA RAD I ODGOVORNOST IPI AKADEMIJE TUZLA**

**Član 22**

Sredstva za rad IPI Akademija Tuzla se obezbjeđuju iz sljedećih izvora:

* od studenata-uplata školarina, participacija, upisnina i sl.,
* od polaznika programa cjeloživotnog učenja,
* od sredstava iz domaćih i međunarodnih projekata i programa,
* od dodatnih prihoda organizovanjem neformalnih programskih kurseva,
* ostali izvori (donacije, zavještanja i sl.).

IPI Akademija Tuzla ima žiro-račun putem kojeg obavlja promet novčanih sredstava.

**Član 23**

U pokriću gubitaka nastalih poslovanjem, IPI Akademija Tuzla odgovara cijelom svojom imovinom.

IPI Akademija Tuzla za svoje obaveze nastale u pravnom prometu odgovara cijelom svojom imovinom.

**NAČIN RASPOLAGANJA DOBITI I POKRIĆE GUBITAKA**

**Član 24**

O radu i poslovanju IPI Akademije Tuzla vode se poslovne knjige u skladu sa zakonom. IPI Akademija Tuzla je dužna za svaku poslovnu godinu, u skladu sa važećim zakonskim propisima sastaviti polugodišnji obračun i godišnji/završni obračun.

Utvrđivanje prihoda, rashoda i rezultata poslovanja vrši se godišnjim obračunom, u skladu s važećim propisima.

Dobit se raspoređuje odlukom Skupštine za svaku poslovnu godinu u kojoj je ostvarena. Odluka o utvrđivanju i raspoređivanju dobiti donosi se u Skupštini.

Odluka se donosi nakon usvajanja godišnjeg obračuna na istoj Skupštini. Prijedlog odluke o raspoređivanju dobiti priprema Upravni odbor.

**Član 25**

Ukoliko IPI Akademija Tuzla u obavljanju svoje djelatnosti ostvari dobit, ta će se dobit raspoređivati kao dobit namijenjena za razvoj i unapređenje rada IPI Akademije Tuzla i kao dobit osnivača.

Ukoliko IPI Akademija Tuzla na kraju godine iskaže gubitak, isti se može pokriti:

* iz dobiti u narednoj godini,
* povećanjem ili smanjenjem osnovnog kapitala,
* na druge načine utvrđene zakonom, a u skladu s odlukom Skupštine.

**Član 26**

Likvidnost IPI Akademije Tuzla može se u toku poslovne godine postizati iz zajma i kredita.

Zajam i kredit se ne mogu uzimati po kamati koja je iznad tržišnih uslova. Odluku o pokriću gubitka donosi Skupština.

**ORGANI IPI AKADEMIJE TUZLA**

**Član 27**

Organi IPI Akademije Tuzla su:

1. Skupština ustanove;

2. Upravni odbor kao organ upravljanja;

3. Direktor kao organ rukovođenja;

4. Senat kao stručni organ;

* 1. **Skupština ustanove**

**Član 28**

Skupštinu ustanove IPI Akademija Tuzla (u daljem tekstu: Skupština) čine osnivači ustanove (članovi) i oni izvršavaju prava i obaveze Skupštine.

Ukupan iznos osnovnog kapitala ustanove predstavljen je u Skupštini sa 100 glasova, a svaki osnivač ima broj glasova srazmjeran njegovom udjelu u osnovnom kapitalu.

Skupština odlučuje o:

- povećanju i smanjenju osnovnog kapitala,

- rasporedu dobiti i isplati dividende,

- načinu pokrića gubitka,

- promjeni oblika i podjeli ustanove,

- prestanku ustanove sa provođenjem likvidacije i o odobravanju početnog likvidacionog bilansa i završnog računa po okončanju postupka likvidacije,

- daje prethodnu saglasnost na Statut odnosnosno izmjene i dopune Statuta.

Skupština sve odluke donosi glasanjem, nadpolovičnom većinom glasova svih članova, odnosno članova koji prisustvuju održavanju Skupštine uz uslov da postoji kvorum za održavanje Skupštine iz člana 30 ovog Statuta.

**Član 29**

Skupštinu ustanove saziva direktor po prijedlogu Upravnog odbora i osnivači.

Direktor je dužan sazvati Skupštinu najmanje jednom godišnje i u toku godine kada ustanova ostvari gubitak veći od petine osnovnog kapitala prema posljedjnem godišnjem obračunu.

Poziv za Skupštinu dostavlja se preporučnom pošiljkom, najmanje 15 dana prije datuma održavanja. U pozivu se određuje dnevni red i dostavljaju materijali za svaku tačku dnevnog reda.

**Član 30**

Skupština može odlučivati ako su, lično ili putem punomoćnika, zastupljeni članovi čiji udjeli čine polovinu osnovnog kapitala ustanove.

Ako nije postignut kvorum iz stava 1 ovog člana, Skupština se saziva sa istim dnevnim redom najkasnije za 15 dana od prvobitno zakazanog dana održavanja.

U slučaju iz stava 2 ovog člana Skupština može odlučivati ako su zastupljeni udjeli koji čine petinu osnovnog kapitala ustanove.

* 1. **Upravni odbor**

**Član 31**

Upravni odbor je osnovni organ upravljanja IPI Akademije Tuzla.

Upravni odbor IPI Akademije Tuzla broji 7 (sedam) članova.

Članove Upravnog odbora imenuju osnivači i Senat IPI Akademije Tuzla, i to kako slijedi:

-osnivač Šarić Amela imenuje 4 (četiri) člana Upravnog odbora,

-osnivač Zahirović Suhonjić Anida imenuje 1 (jednog) člana Upravnog odbora,

-osnivači Bećirović Damir i Zahirović Edin imenuju 1 (jednog) člana Upravnog odbora

-Senat IPI Akademije Tuzla imenuje 1 (jednog) člana Upravnog odbora, uz prethodnu saglasnost osnivača.

Članovi Upravnog odbora se imenuju na mandatni period od 4 (četiri) godine.

Direktor, rukovodioci organizacionih jedinica i članovi Senata IPI Akademije Tuzla ne mogu biti članovi Upravnog odbora ove visokoškolske ustanove.

**Član 32**

Upravni odbor IPI Akademije Tuzla obavlja poslove određene Zakonom, i ovim Statutom, a posebno:

-daje mišljenje o Statutu IPI Akademije Tuzla,

-donosi Pravilnik o unutrašnjoj oraganizaciji i sistematizaciji radnih mjesta, i druge opšte akte u skladu sa zakonom i Statutom ove visokoškolske ustanove,

-donosi odluku o osnivanju drugih pravnih lica i organizacionih jedinica u skladu sa zakonom i Statutom i uz prethodnu saglasnost osnivača, utvrđuje planove finansiranja i razvoja,

-donosi godišnji program rada visokoškolske ustanove na prijedlog Senata i nadzire izvršenje plana,

-donosi finansijski plan i usvaja godišnji obračun,

-imenuje direktora IPI Akademije Tuzla,

-imenuje zamjenika direktora IPI Akademije Tuzla,

-usmjerava, kontroliše i ocjenjuje rad direktora u domenu finansijskog poslovanja,

-nadzire rad visokoškolske ustanove,

-odgovara osnivačima za rezultate rada visokoškolske ustanove,

-odlučuje o prigovoru zaposlenika na odluke organa visokoškolske ustanove koji su u prvom stepenu odlučivali o pravima, obavezama i odgovornostima zaposlenika iz radnog odnosa,

-brine o zakonitosti rada IPI Akademije Tuzla, racionalnoj uporabi materijalnih i

kadrovskih resursa,

-utvrđuje razvojnu i financijsku politiku IPI Akademije Tuzla uz suglasnost osnivača,

-usvaja izvještaj direktora o poslovanju, sa bilansom stanja i bilansom uspjeha,

-daje predhodnu saglasnost na zapošljavanje izabranog akademskog osoblja,

-izdaje saglasnost direktoru na zaključivanje ugovora o radu na određeno ili neodređeno vrijeme, ugovora o djelu i svih drugih ugovora koji se zaključuju sa akademskim i neakademskim osobljem IPI Akademije Tuzla,

-bira predsjednika Upravnog odbora,

-predlaže raspodjelu i način upotrebe dobiti i način pokrića gubitka,

-odobrava kupovinu, prodaju, zamjenu i druge transakcije imovinom, direktno ili posredno, u toku poslovne godine u obimu koji prelaze iznos od 10.000,00 KM,

-odlučuje o korištenju sredstava i daje saglasnost direktoru za sklapanje svih pravnih poslova o stjecanju, opterećenju i otuđenju nekretnina te suglasnost za sklapanje ostalih pravnih poslova ako ti poslovi pojedinačno prelaze iznos od 10.000,00 KM,

-rješava po prigovoru na odluku o prijemu u radni odnos neakademskog osoblja kao i izabranih asistenata koji prvi put zasnivaju radni odnos na visokoškolskoj ustanovi,

-razmatra pitanja studentskog standarda,

-daje smjernice za definisanje upisne politike,

-imenuje povremene komisije i utvrđuje njihov sastav i zadatke,

-rješava pitanja odnosa sa osnivačem,

-daje osnivačima i direktoru prijedloge i mišljenja o pojedinim pitanjima,

-obavlja i druge poslove u skladu sa zakonom i ovim Statutom.

**Član 33**

Upravni odbor svoj rad obavlja u sjednicama.

Sjednice Upravnog odbora saziva i njima rukovodi predsjednik Upravnog odbora a u slučaju njegove spriječenosti osoba koja ga zamjenjuje a imenuje se iz reda ostalih članova Upravnog odbora. Na sjednicama Upravnog odbora može učestvovati direktor bez prava odlučivanja.

Kvorum za rad upravnog odbora postoji ako sjednici prisustvuje više od polovine od ukupnog broja njegovih članova.

Upravni odbor sve odluke donosi glasanjem, nadpolovičnom većinom glasova svih članova odnosno članova koji su prisutni na sjednici Upravnog odbora uz uslov da postoji kvorum za rad Upravnog odbora iz stava 3 ovog člana.

Na sjednicama Upravnog odbora vodi se zapisnik. Način rada Upravnog odbora pobliže se uređuje Poslovnikom o radu Upravnog odbora kojeg donosi Upravni odbor na svojoj prvoj sjednici.

**Član 34**

Osnivači i Senat IPI Akademije Tuzla mogu razriješiti dužnosti člana Upravnog odbora kojeg su imenovali i prije isteka vremena na koje je imenovan ako:

-se utvrdi da je odgovoran za neuspješan ili nezakonit rad visokoškolske ustanove,

-se utvrdi da ima lične ili druge interese koji su u suprotnosti sa interesima visokoškolske ustanove (sukob interesa),

-svojim radom povrijedi ugled dužnosti koju obavlja,

-ne ispunjava dužnost člana Upravnog odbora u periodu dužem od 60 dana,

-na bilo koji način izgubi povjerenje osnivača ili Senata,

-na lični zahtjev člana Upravnog odbora,

-dođe do prijenosa udjela odnosno promjene osnivača, po bilo kojem osnovu,

-u drugim slučajevima utvrđenim zakonom i ovim Statutom.

**Član 35**

Direktor osigurava stručne i tehničke uslove za rad i provedbu odluka Upravnog odbora.

* 1. **Direktor**

**Član 36**

IPI Akademijom Tuzla rukovodi, zastupa je i predstavlja direktor u okviru upisane djelatnosti, u skladu sa zakonom i ovim Statutom.

Direktora IPI Akademije Tuzla imenuje i razrješava dužnosti Upravni odbor, na mandatni period od 4 (četiri) godine uz mogućnost ponovnog izbora nakon isteka mandata na koji je imenovan.

Odluku o pokretanju postupka za izbor i za prijevremeno razriješenje direktora donosi Upravni odbor.

Uslove za izbor direktora IPI Akademije Tuzla utvrđuje Upravni odbor posebnom odlukom. Postupak za izbor direktora se može sprovesti i uz raspisivanje javnog konkursa za izbor direktora IPI Akademije Tuzla.

U slučaju kada se izbor direktora sprovodi uz raspisivanje konkursa, Upravni odbor donosi posebnu Odluku o javnom konkursu za izbor direktora IPI Akademije Tuzla. Odluka se objavljuje u jednom dnevnom listu koji se izdaje na teritoriji Bosne i Hercegovine i na oglasnoj tabli IPI Akademije Tuzla, a obavezno sadrži:

- naziv visokoškolske ustanove i adresu,

- predmet konkursa,

- datum objavljivanja konkursa i rok u kojem se mogu dostaviti prijave,

- decidno pobrojani kumulativni uslovi za izbor koje prijava mora sadržavati ili su njen prilog,

- organ koji donosi odluku o izboru i rok u kojem se ta odluka donosi.

Javni konkurs za izbor direktora IPI Akademije Tuzla, u slučaju da se raspiše, mora osigurati poštovanje principa zakonitosti, kvaliteta, otvorenosti i transparentnosti.

**Član 37**

Direktor IPI Akademije Tuzla obavlja sljedeće poslove:

-zastupa i predstavlja visokoškolsku ustanovu,

-organizuje i rukovodi radom visokoškolske ustanove i odgovoran je za zakonitost rada visokoškolske ustanove,

-predlaže opšte akte i donosi pojedinačne akte u skladu sa zakonom i Statutom visokoškolske ustanove,

-predlaže Upravnom odboru i Senatu mjere za unapređenje rada visokoškolske ustanove,

-predlaže Upravnom odboru mjere za efikasno i zakonito obavljanje djelatnosti visokoškolske ustanove,

-predlaže Upravnom odboru, Senatu i osnivačima planova rada i razvoja visokoškolske ustanove,

-predlaže Upravnom odboru unutrašnju organizaciju i sistematizaciju radnih mjesta,

-izvršava odluke Upravnog odbora visokoškolske ustanove,

-odlučuje o korištenju sredstava do iznosa utvrđenog ovim Statutom,

-odlučuje o pravima, obavezama i odgovornostima zaposlenika iz radnog odnosa,

-podnosi Upravnom odboru izvještaj o finansijskom poslovanju visokoškolske ustanove,

-sprovodi izvršenje finansijskog plana,

-zaključuje ugovore o radu na određeno ili neodređeno vrijeme, ugovore o djelu i sve druge ugovore koji se zaključuju sa akademskim i neakademskim osobljem IPI Akademije Tuzla, uz prethodnu saglasnost Upravnog odbora,

-izvršava odluke Upravnog odbora, Senata i drugih organa IPI Akademije Tuzla,

-odlučuje o korištenju finansijskih sredstava u skladu sa ovim Statutom,

-zastupa IPI Akademiju Tuzla pred sudovima i drugim organima i u odnosima sa trećim licima,

-obavlja i druge poslove u skladu sa zakonom i ovim Statutom,

**-**u slučajevima odsutnosti ili spriječenosti direktora, zamjenjuje ga zamjenik direktora.

**Član 38**

Direktor ima obavezu redovno izvještavati Upravni odbor, a na zahtjev Upravnog odbora dostaviti pismeni izvještaj u roku od 15 dana od dana dostave zahtjeva.

Direktor ima obavezu pismeno izvjestiti Upravni odbor o saznanjima ili uočenom nezakonitom ili nedjelotvornom ponašanju, koje direktno ili indiremktno utiče na poslovanje IPI Akademije Tuzla.

**Član 39**

Direktor IPI Akademije Tuzla, koristeći se dobrom poslovnom praksom, a u skladu sa zakonom, Upravnom odboru predlaže plan razvoja ove visokoškolske ustanove pripremom jednogodišnjeg plana poslovanja.

IPI Akademija Tuzla će usaglašavati jednogodišnji plan poslovanja sa kretanjima uslova poslovanja, odnosno vršiti revidiranje ovoga plana po iskazanoj potrebi.

**Član 40**

Prijedlog plana poslovanja IPI Akademije Tuzla će obavezno sadržavati:

-predviđanje prihoda i rashoda,

-kapitalne izdatke predviđene za period obuhvaćen planom,

-izvor finansija za previđene kapitalne izdatke,

-sve zajmove i kredite čije je uzimanje planirano u periodu koji plan poslovanja obuhvata,

-garancije čije je uzimanje predloženo za osiguranje zajmova, odnosno kredita,

-prijedloge za korištenje dobiti, prihoda u periodu obuhvaćenom planom,

-predviđene finansijske i druge izvještaje,

-zapošljavanje sa projekcijom troškova.

**Član 41**

Upravni odbor može razriješiti dužnosti direktora i prije isteka perioda na koji je imenovan ako:

-se utvrdi da je odgovoran za neuspješan ili nezakonit rad visokoškolske ustanove,

-se utvrdi da ima lične ili druge interese koji su u suprotnosti sa interesima visokoškolske ustanove i u drugom slučaju postojanja sukoba interesa,

-se utvrdi da ne može na adekvatan i efikasan način izvršavati svoje obaveze i ovlaštenja,

-izgubi povjerenje osnivača ili Upravnog odbora,

-na njegov lični zahtjev,

-prestankom radnog odnosa u ustanovi po bilo kom osnovu,

-nastupanjem smetnji za obavljanje funkcije direktora, u skladu sa zakonom,

-u drugim slučajevima utvrđenim zakonom i ovim Statutom.

Prijedlog za prijevremeno razrješenje direktora IPI Akademije Tuzla mogu dati osnivači i nadpolovična većina članova upravnog odbora.

1. **Senat**

**Član 42**

Senat IPI Akademije Tuzla je najviše izborno akademsko tijelo ove visokoškolske ustanove.

Članovi Upravnog odbora IPI Akademije Tuzla ne mogu biti članovi Senata ove visokoškolske ustanove.

**Član 43**

Senat IPI Akademije Tuzla broji 6 (šest) članova koji se biraju iz reda akademskog i neakademskog osoblja ove visokoškolske ustanove i to tako da se osigura zastupljenost svih studijskih programa ove visokoškolske ustanove, ostalih zaposlenih i studenata.

Najmanje 15% članova Senata su studenti IPI Akademije Tuzla, izabrani od strane studentskog predstavničkog organa. Prestankom statusa studenta članu Senata iz reda studenata automatski prestaje članstvo u Senatu.

Direktor IPI Akademije Tuzla je član Senata po funkciji.

Predstavnike Senata iz pojedinih studijskih programa biraju svi nastavnici i asistenti (akademsko osoblje) IPI Akademije Tuzla koji izvode nastavu na tom studijskom programu. Proceduru izbora vodi najstariji prisutni nastavnik po godinama sa tog studijskog programa koji i saziva izbornu sjednicu. Na sjednici se utvrđuje prijedlog kandidata za člana Senata, te se pristupa glasanju. Kandidat koji dobije većinu glasova onih koji su pristupili glasanju bira se za člana Senata. Na sjednici se vodi zapisnik koji se dostavlja Senatu.

Predstavnike Senata iz reda ostalih zaposlenih biraju svi ostali zaposleni (neakademsko osoblje) IPI Akademije Tuzla. Proceduru izbora vodi najstariji prisutni zaposlenik (neakademsko osoblje) po godinama koji i saziva izbornu sjednicu. Na sjednici se utvrđuje prijedlog kandidata za člana Senata, te se pristupa glasanju. Kandidat koji dobije većinu glasova onih koji su prostupili glasanju bira se za člana Senata. Na sjednici se vodi zapisnik koji se dostavlja Senatu.

Predstavnici Senata iz reda akademskog osoblja i iz reda ostalih zaposlenih biraju se na period od četiri godine. Predstavnici Senata iz reda studenata biraju se na period od jedne godine.

**Član 44**

Senatom predsjedava i rukovodi predsjednik Senata IPI Akademije Tuzla koji se bira iz reda članava i to nadpolovičnom većinom glasova svih članova.

Senat svoj rad obavlja u sjednicama. Sjednice Senata saziva predsjednik Senata IPI Akademije Tuzla.

Predsjednik Senata IPI Akademije Tuzla je dužan sazvati sjednicu Senata kada to, u pismenoj formi, zahtijeva najmanje polovina njegovih članova i većina članova Upravnog odbora. Inicijativu za sazivanje vanredne sjednice može podnijeti svaki član Senata.

Na početku akademske godine Senat utvrđuje okvirni raspored/kalendar održavanja svojih sjednica.

Senat može raspravljati određena pitanja po kojima je nadležan i odlučivati kada sjednici prisustvuje više od polovine od ukupnog broja njegovih članova.

Senat sve odluke donosi glasanjem i to nadpolovičnom većinom glasova svih članova odnosno članova koji su prisutni na sjednici Senata uz uslov da postoji kvorum za rad, osim ako zakonom, ovim Statutom ili drugim opštim aktima za odlučivanje o pojedinim pitanjima nije određena druga kvalifikovana većina.

Senat donosi odluke javnim glasanjem, osim za ona pitanja za koja je zakonom, ovim Statutom ili drugim opštim aktom utvrđeno da odlučuje tajnim glasanjem.

Za realizaciju odluka Senata koje podrazumijevaju troškove, naknade i bilo koje druge finansijske izdatke za IPI Akademiju Tuzla, neophodna je saglasnost Upravnog odbora.

**Član 45**

Senat odlučuje isključivo o akademskim pitanjima, a posebno:

-odlučuje o pitanjima nastavne, naučne i stručne djelatnosti IPI Akademije Tuzla,

-donosi Statut IPI Akademije Tuzla uz prethodnu saglasnost osnivača i mišljenje

Upravnog odbora,

-utvrđuje konačan broj i strukturu studenata za upis na odobrene studijske programe u

prvu studijsku godinu,

-donosi Etički kodeks, kojim se utvrđuju etička načela u visokom obrazovanju, objavljivanje naučnih rezultata, odnos prema intelektualnoj svojini, odnosi između nastavnika i saradnika, drugih zaposlenih i studenata i druga pitanja,

-provodi postupak izbora u nastavna i saradnička zvanja na IPI Akademiji Tuzla,

-donosi akt o politici osiguranja kvaliteta i metoda samoevaluacije,

-donosi nastavne planove i nastavne programe,

-izrađuje prijedlog Pokrivenosti nastave za narednu akademsku godinu,

-donosi Odluku o utvrđivanju liste opštih i izbornih predmeta,

-utvrđuje kalendar odvijanja nastavnog procesa, vremenske planove realizacije studijskih

programa, odnosno nastavnih planova i nastavnih programa,

- utvrđuje konačan broj i strukturu studenata za upis na odobrene studijske programe u prvu

studijsku godinu,

-bira, imenuje i razrješava dužnosti člana Upravnog odbora IPI Akademije Tuzla ispred

Senata,

-imenuje stalna ili privremena tijela, radne grupe, komitete, grupe za praćenje kvaliteta rada,

-propisuje odredbe kojima se reguliše rad organa koje imenuje Senat,

-odlučuje o prigovorima studenata na odluku direktora o pojedinačnim pravima, obavezama i odgovrnostima

-razmatra ostala pitanja i donosi odluke, u skladu sa zakonom, ovim Statutom i drugim opštim aktima.

**Član 46**

Bliže odredbe o radu i načinu donošenja odluka Senata utvrđuju se Poslovnikom o radu Senata.

1. **Ostali organi IPI Akademije Tuzla**

**Član 47**

IPI Akademija Tuzla može, po potrebi, osnovati i druge stručne i savjetodavne organe (katedre, službe, komisije, savjete, komitete i sl.).

**Član 48**

Stručni i savjetodavni organi IPI Akademije Tuzla se organizuju radi obavljanja administrativno-stručnih, operativnih i pomoćnih poslova i zadataka u okviru djelatnosti IPI Akademije Tuzla i to u sljedećim oblastima:

1. upravno-pravni i administrativni poslovi;
2. izdavačka djelatnost;
3. međunarodna saradnja;
4. finansije;
5. investicijska izgradnja;
6. protokolarni poslovi i odnosi sa javnošću;
7. informatički poslovi;
8. ekonomski i tehnički poslovi;
9. upravljanje objektima;
10. poslovi na osiguranju i unapređenju kvalitete i razvoju ECTS sistema;
11. pomoćni i drugi poslovi.

Pored naprijed navedenih, IPI Akademija može u slučaju ukazane potrebe osnovati i katedre kao poseban stručni organ sa ciljem obavljanja naučno – nastavnih aktivnosti koje imaju za cilj unapređenje studijskih programa, nastavnih planova i programa te cjelokupnog naučno – nastavnog rada na IPI Akademiji te obavljanja drugih aktivnosti utvrđenih opštim aktima u saradnji sa ostalim organima IPI Akademije.

Razvoj i konstituiranje pojedinih službi vršiti će se razmjerno s razvojem IPI Akademije Tuzla. Opisi poslova i odgovornosti stručnih službi detaljnije se uređuju opštim aktima IPI Akademije Tuzla.

**Član 49**

Osim stalnih organa, Upravni odbor, Direktor i Senat mogu imenovati i ad hoc tijela, po ukazanoj potrebi i u skladu sa odredbama Statuta, a što će bliže utvrditi svojim pojedinačnim aktima.

**POSLOVNA TAJNA**

**Član 50**

Poslovnom tajnom smatraju se isprave i podaci utvrđeni opštim aktom i odlukom Upravnog odbora, čije bi saopštavanje ili davanje na uvid neovlaštenom licu, bilo protivno poslovanju IPI Akademije Tuzla i štetilo njenim interesima i poslovnom ugledu.

**Član 51**

Isprave i podatke koji se smatraju poslovnom tajnom, može drugim licima saopštavati direktor, a pojedine vrste isprava i podataka rukovodeći zaposlenici, sve uz prethodnu saglasnost Upravnog odbora.

**Član 52**

Poslovnu tajnu su dužni čuvati svi zaposlenici IPI Akademije Tuzla, Upravni odbor i Senat, ukoliko na bilo koji način saznaju za ispravu ili podatak koji se smatra poslovnom tajnom.

Povreda dužnosti čuvanja poslovne tajne predstavlja težu povredu radne obveze.

O čuvanju poslovne tajne neposredno brine direktor IPI Akademije Tuzla.

Dužnost čuvanja poslovne tajne traje i poslije prestanka radnog odnosa zaposlenika u IPI Akademiji Tuzla, odnosno prestanka članstva u Upravnom odboru i Senatu.

Ne smatra se povredom čuvanja poslovne tajne saopštavanje podataka i isprava koje se smatraju poslovnom tajnom ako se ti podaci i isprave saopštavaju ili stavljaju na uvid osobama i tijelima kojima se mogu ili moraju saopštiti na temelju propisa ili ovlaštenja koja proizlaze iz funkcije koju oni obavljaju.

**NAČIN ORGANIZOVANJA I IZVOĐENJA STUDIJA**

**Član 53**

Na IPI Akademiji Tuzla organizuju se i izvode studiji u skladu sa studijskim programima, koje donosi Senat.

Na IPI Akademiji Tuzla se ustrojavaju i izvode sljedeći studijski programi:

* 1. Informacione tehnologije,
  2. Tržišne komunikacije,
  3. Savremeno poslovanje i informatički menadžment, sa tri smjera: Informatički menadžment, Računovodstvo i Bankarstvo, osiguranje i finansije
  4. Informatika i računarstvo
  5. Računovodstvo i finansije

**Član 54**

Senat može, uz prethodnu saglasnost osnivača, odobriti izvođenje zajedničkog studijskog programa sa drugim akreditiranim univerzitetima, nakon čega se stiče zajednička diploma.

IPI Akademija Tuzla može prema potrebi privrede i za lične potrebe građana ustrojavati i druge vrste stručnih i specijalističkih studija te izvoditi posebne programe obrazovanja i stalnog usavršavanja, a u skladu sa Zakonom i ovim Statutom.

**Član 55**

Studijskim programima utvrđuje se i broj ECTS bodova za svaki nastavni predmet studijskog programa. Broj ECTS kredita za svaki predmet određuje se na osnovu ukupnog vremena kojim se student angažira na datom predmetu i to:

-nastavi (teorijska i/ili praktična nastava, vježbe, seminarski radovi i dr.),

-samostalnim zadacima (domaći zadaci, projekti, istraživački radovi i dr.).

-učenju kod pripreme za provjeru znanja (testovi, završni ispit i dr.).

Na IPI Akademiji Tuzla se izvode studijski programi prvog ciklusa studija čijim završetkom student treba da ostvari 180 ECTS bodova (na trogodišnjim studijskim programima) odnosno 240 ECTS bodova (na četverogodišnjim studijskim programima).

**Organizacija studija**

**Član 56**

Akademska godina na IPI Akademiji Tuzla počinje prvog oktobra i traje 12 mjeseci, a organizuje se u 2 (dva) semestra: zimski i ljetni.

Nastava u jednom semestru traje 15 sedmica.

Optimalni angažman studenta u toku jednog semestra akademske godine iznosi 30 ECTS kredita.

Nastava se prema potrebi može izvoditi u dvije smjene u vremenu od 07 do 21 sat.

Organizaciju nastavnih aktivnosti utvrđuje Senat, prije početka akademske godine u skladu sa Zakonom.

Studij na ovim studijskim programima će se organizovati kao redovni studij, vanredni studij i studij učenjem na daljinu.

Pod vanrednim studijem u smislu prethodnog stava podrazumjeva se studij uz rad kao i

realizacija programa cjeloživotnog učenja.

**Uslovi za upis na studij**

**Član 57**

Pravo upisa na studijske programe prvog ciklusa studija, imaju lica koja su završila srednju školu u četvorogodišnjem trajanju i položila prijemni ispit za odgovarajući studijski program.

Upis na studij obavlja se na osnovu javnog konkursa kojeg raspisuje Seanat, a koji sadrži: uslove za upis, broj mjesta za upis, postupak, podatke o ispravama koje se podnose i rokovima za podnošenje prijava.

IPI Akademija Tuzla utvrđuje postupak odabira kandidata i kriterije na osnovu kojih se vrši klasifikacija i odabir kandidata za upis, u skladu sa zakonom i ovim Statutom.

Strani državljanin i lice bez državljanstva može se upisati na studijske programe pod istim uslovima kao i domaći državljanin, u skladu sa zakonom i ovim Statutom.

**Trajanje studija**

**Član 58**

Studij na IPA Akademiji traje tri, odnosno četiri godine i njegovim se završetkom stiče 180 ECTS, odnosno 240 bodova.

Završetkom studija od 180 ECTS bodova stiče se odgovarajuće stručno/naučno zvanje kako slijedi:

1. Bachelor inženjer informacionih tehnologija,
2. Bachelor tržišnih komunikacija,
3. Bachelor ekonomije za informatički menadžment,
4. Bachelor ekonomije za računovodstvo,
5. Bachelor ekonomije za bankarstvo, osiguranje i finansije.

Završetkom studija od 240 ECTS bodova stoče se odgovarajuće stručno/naučno zvanje kako slijedi:

1. Bachelor inženjer informatike i računarstva
2. Bachelor ekonomije za računovodstvo i finansije.

**Prijenos ECTS bodova**

**Član 59**

Prijenos ECTS bodova može se provesti između različitih univerzitetskih ili stručnih studija.

Kriteriji i uslovi prijenosa ECTS bodova iz stava 1 ovoga člana propisuju se općim aktom IPI Akademije Tuzla, odnosno ugovorom između visokoškolskih ustanova.

**Organizacija nastave i ispita**

**Član 60**

Nastava na IPI Akademije Tuzla se izvodi po nastavnom planu i nastavnom programu.

Nastavnim planom utvrđuju se nastavni predmeti, ukupan broj časova predavanja, vježbi i drugih oblika nastavnog rada (u daljem tekstu: nastava).

Nastavnim programom utvrđuje se sadržaj nastavnog predmeta, način izvođenja nastave i polaganja ispita i drugih vidova provjere znanja, obavezni udžbenici, priručnici i druga obavezna literature na osnovu kojih se polaže ispit iz tog nastavnog predmeta.

Primjenu i evaluaciju nastavnih planova i nastavnih programa prati i provodi Senat IPI Akademije Tuzla u skladu sa Zakonom.

**Član 61**

Nastava i ispiti obavljaju se u toku akademske godine.

Kalendar organizacije i realizacije nastave po studijskim programima za studijsku godinu utvrđuje i objavljuje Senat IPI Akademije Tuzla najkasnije 30 dana prije početka izvođenja nastave u skladu sa Zakonom.

**Član 62**

Nastava u zimskom semestru traje 15 sedmica kontinuiranih aktivnosti uz dodatnih dvije sedmice za završni ispit.

Nastava u ljetnjem semestru počinje trećeg ponedeljka u februaru i traje 15 sedmica kontinuiranih aktivnosti uz dodatnih dvije sedmice za završni ispit.

Ljetni odmor traje najduže 8 sedmica.

Termine za završne, popravne i dodatne popravne ispite, utvrđuje i objavljuje Senat IPI Akademije Tuzla u skladu sa zakonom najkasnije 15 dana prije početka zimskog semestra akademske godine.

**Član 63**

Nastava se organizuje i izvodi prema utvrđenom rasporedu sati.

IPI Akademija Tuzla je dužna da objavi raspored sati najkasnije 10 dana prije početka nastave u svakom semestru na oglasnoj ploči ili putem web stranice.

Raspored sati sadrži: naziv studijskog programa, oznaku studijske godine, naziv predmeta, vrijeme (dan, sat) održavanja nastave, mjesto održavanja nastave (sale, laboratorije), ime(na) nastavnog osoblja koje izvodi nastavu i druga uputstva o nastavi.

Predmetni nastavnik je dužan u prvoj sedmici upoznati studente sa planom rada na predmetu.

**Član 64**

Provjere znanja (predispitne obaveze) se organizuju u terminima utvrđenim za izvođenje nastave. Zadaci predviđeni za individualni rad studenta (seminari, projekti, zadaće i dr.) moraju biti ravnomjerno raspoređeni u toku semestra. Ukupni obim ovih zadataka mora biti usaglašen sa opterećenjem predviđenim na predmetu, saglasno ECTS-u.

Nastavnik je dužan da u toku nastave, izrade samostalnih zadataka i pripreme provjere znanja pomogne studentima organizovanjem konsultacija. Termini za konsultacije u toku sedmice moraju biti usklađeni sa planom realizacije nastave, tako da u prilagođeni obavezama akademskog osoblja, kao i potrebama studenata.

Termini za konsultacije se objavljuju putem oglasne ploče i web stranice IPI Akademije Tuzla.

**Prijavljivanje ispita i predmeta**

**Član 65**

Student je obavezan prilikom ovjere semstra i godine prijaviti ispite (obavezne i izborne) koje je slušao u semstru koji ovjerava, što je uslov za polaganje ispita.

Prijavljivanje ispita vrši se pismeno ili elektronskim putem (ukoliko postoji mogućnost) studentskoj službi IPI Akademije Tuzla.

Na početku akademske godine studenti biraju izborne predmete sa liste ponuđenih izbornih predmeta i predmeta sa drugih studijskih programa za svaku godinu studija.

Studijskim programom može se usloviti opredjeljenje studenata za određeni predmet prethodno položenim ispitima iz jednog ili više predmeta utvrđenih studijskim programom.

Po isteku termina predviđenih za prijavljivanje predmeta formiraju se spiskovi studenata po predmetima za narednu studijsku godinu i objavljuju na web-stranici i oglasnoj ploči za svaki studijski program i predmet.

Predmeti, koje je student prijavio, ne mogu se mijenjati nakon njihove verifikacije

**Postupak ispitivanja i ocjenjivanja**

**Član 66**

Polaganjem ispita student stiče određeni broj bodova u skladu sa studijskim programom.

Oblici provjere znanja mogu biti pismeni, usmeni i praktični ili kombinacija navedenih načina.

Rezultati pismenog dijela ispita moraju biti objavljeni u roku od sedam dana od dana održavanja ispita na oglasnoj ploči i web stranici Visoke škole, uz obavezno oglašavanje termina u kojem student može izvršiti uvid u svoj rad.

Rezultati usmenog dijela ispita objavljuju se odmah nakon završetka istog.

Ispit i svi oblici provjere znanja su javni.

Studentski radovi sa pismenog dijela ispita čuvaju se tri godine.

Visokoškolska ustanova je obavezna organizovati i utvrditi termine polaganja ispita tako da student može biti opterećen polaganjem najviše jednog ispita u istom danu za predmete iz tekuće akademske godine.

Predmetni nastavnik ne može vršiti provjeru znanja na završnom ispitu u prisustvu samo jednog studenta.

Članu akademskog osoblja zabranjeno je od studenta zahtijevati kupovinu literature, kao i posjedovanje takvog udžbenika odnosno priručnika u postupku provjere znanja.

**Član 67**

Po završetku semestra, u skladu sa nastavnim planom i programom, obavlja se završni ispit.

Završni ispiti i nepoloženi dio ispita se organizuje u januarsko-februarskom, aprilskom, junsko-julskom i septembarskom roku.

Ispitni rok sadrži dva termina, osim u aprilskom roku koji ima jedan termin, s tim da student u aprilskom roku može polagati najviše dva ispita.

IPI Akademija Tuzla može da organizuje i dodatni popravni ispitni rok u prvoj polovini mjeseca septembra za predmete zimskog i ljetnog semestra tekuće akademske godine.

Studenti koji ne polože završni ispit mogu polagati popravni ispit iz predmeta koji nisu položili, najranije dvije sedmice nakon polaganja završnog ispita u semestru.

Između završnog i popravnog ispitnog roka nastavno osoblje će u konsultacijama sa studentima, pomoći studentima da se pripreme za popravni ispit.

Student koji nije zadovoljan postignutom ocjenom na ispitu može u roku od 24 sata nakon saopštenja ocjene, pismeno tražiti da ispit polaže pred komisijom.

Direktor imenuje predsjednika i dva člana ispitne komisije u roku od 24 sata od prijema zahtjeva, ako ocijeni da je isti osnovan.

U ovom slučaju pismeni dio ispita ili pismeni ispit neće se ponoviti pred komisijom, već komisija ponovo pregleda i ocjenjuje postojeći ocijenjeni pismeni rad, dok je ponavljanje usmenog ispita ili usmenog dijela ispita pred komisijom obavezno.

Prilikom utvrđivanja ocjene, komisija će uzimati u obzir sve verifikovane rezultate rada studenta u toku nastave.

Predmetni nastavnik čijom ocjenom student nije bio zadovoljan ne može biti predsjednik niti član komisije.

**Član 68**

Uspješnost studenata prati se kontinuirano tokom nastave i završnog ispita o čemu se vodi evidencija, a konačna ocjena se utvrđuje na osnovu ukupnog broja ostvarenih bodova.

Provjera znanja se vrši dodjeljivanjem bodova za svaki oblik aktivnosti i provjere znanja u toku semestra, kao i na završnom ispitu, na kojem se utvrđuje konačna ocjena.

Ispunjavanjem predispitnih obaveza i polaganjem ispita student može ostvariti najviše 100 bodova.

U strukturi ukupnog broja bodova najmanje 50% bodova mora biti predviđeno za aktivnosti i provjere znanja u toku semestra (predispitne obaveze).

Struktura i broj bodova predviđeni za aktivnosti i provejere znanja tokom semsetra studentu se moraju predočiti u prvoj sedmici semestra.

Predmetni nastavnik je dužan na kraju semestra, a deset dana prije završnog ispita javno predočiti broj osvojenih bodova studenta na predispitnim obavezama

Uspješnost studenata izražava se bodovima.

Konačan uspjeh studenta nakon svih predviđenih oblika provjere znanja, vrednuje se i ocjenjuje sistemom uporedivim sa ECTS skalom ocjenjivanja kako slijedi:

a) 10 (A) - izuzetan uspjeh bez grešaka ili sa neznatni greškama, nosi 95-100 bodova;

b) 9 (V) - iznad prosjeka, sa ponekom greškom, nosi 85-94 bodova;

c) 8 (S) - prosječan sa primjetnim greškama, nosi 75-84 bodova;

d) 7 (D) - uopšteno dobar, nosi 65-74 bodova;

e) 6 (E) - zadovoljava minimalne kkriterije, nosi 54-64 bodova;

f) 5 (F, FX) - ne zadovoljava minimalne kriterije, manje od 54 bodova.

Ocjena iz predhodnog stava pod tačkom e) je najniža prolazna ocjena.

U indeks i/ili drugu ispravu unose se samo prolazne ocjene.

**Uslovi za upis u narednu godinu studija**

**Član 69**

Student koji u toku akademske godine na upisanom studijskom programu položi ispite i stekne 60 ECTS bodova ima pravo upisa u narednu godinu studija na osnovu ostvarenih ECTS bodova iz prethodne godine studija.

Student može prenijeti u narednu godinu studija unutar trajanja jednog ciklusa najviše 10 ECTS bodova ili najviše dva predmeta ukoliko zajedno nose više od 10 ECTS bodova**.**

Ukoliko student ne ostvari utvrđeni broj ECTS bodova obnavlja upis u istu godinu studija.

**Član 70**

Studijskim programom može se usloviti opredjeljenje studenata za određeni predmet prethodno položenim ispitima iz jednog ili više predmeta utvrđenih studijskim programom.

**Ovjera semestra i godine**

**Član 71**

Ovjera semestra i godine je obavezna za sve studente, na osnovu čega se utvrđuje broj ECTS bodova koje je student postigao.

Zimski semestar student ovjerava nakon završetka nastave zimskog, a ljetni semestar po završetku nastave ljetnog semestra svake studijske godine. Tokom ovjere semestra evidentira se broj ECTS bodova koje je student ostvario.

**Završetak studija**

**Član 72**

Studijskim programom prvog ciklusa predviđena je izrada završnog rada (diplomski rad). Broj bodova kojima se iskazuje završni rad, odnosno završni dio studijskog programa ulazi u ukupan broj bodova potrebnih za završetak studija.

Tema završnog rada mora biti iz oblasti studijskog programa.

Završni rad student izrađuje samostalno.

Način i postupak odobravanja teme, formiranje komisije i odbrane završnog rada, uređuje se posebnim Pravilnikom koji donosi Senat IPI Akademije Tuzla.

**STUDENTI**

**Sticanje statusa studenta**

**Član 73**

Lice koje se upiše na studijske programe, stiče status studenta.

Student može biti u statusu:

- redovnog studenta ili

- vanrednog studenta

Student može promijeniti status iz redovnog u vanarednog studenta uz podnošenje zahtjeva.

Student može promijeniti status iz vanrednog u redovnog studenta ukoliko je stekao uslov za prelazak u narednu godinu studija odnosno upisao prvu godinu studija. Zahtjev za promjenu statusa iz vanrednog u redovnog studenta se podnosi prije početka nove akademske godine.

Rješenje po zahtjevu za promjenu statusa studenta donosi direktor IPI Akademije Tuzla.

Studentu sa posebnim potrebama može se odobriti savladavanje studijskog programa pod posebnim uslovima, koje utvrđuje Senat IPI Akademije Tuzla.

**Prestanak statusa studenta**

**Član 74**

Status studenta prestaje: okončanjem ciklusa studija, ispisom sa visokoškolske ustanove, isključenjem sa visokoškolske ustanove po postupku i uz uslove utvrđene Zakonom i Pravilnikom o disciplinskoj i materijalnoj odgovornosti studenata IPI Akademije Tuzla, kada student ne upiše narednu godinu studija, ne obnovi upis u istu godinu u propisanom roku a ne miruju mu prava i obaveze studenta i u drugim slučajevima u skladu sa Zakonom.

**Mirovanje statusa studenta**

**Član 75**

Prava i obaveze studenta mogu mirovati najviše jednu akademsku godinu.

Prava i obaveze studenta miruju dok je na porodiljskom odsustvu ili tokom trajanja bolesti zbog koje nije mogao pohađati nastavu i polagati ispite, a što se utvrđuje na osnovu prethodno pribavljenog mišljenja nadležne zdravstvene ustanove.

IPI Akademija Tuzla može studentu, na njegov zahtjev, odobriti da mu iz opravdanih razloga određeno vrijeme, a najduže godinu dana, miruju prava i obaveze.

Prava i obaveze studenta miruju u slučaju:

- njege djeteta do godinu dana života

- za vrijeme trajanja bolesti zbog koje nije mogao pohađati nastavu i polagati ispite (što se dokazuje mišljenjem nadležne zdravstvene ustanove);

- održavanja trudnoće

- radi obavljanja odobrene stručne prakse u zemlji ili inostranstvu;

- iz drugih opravdanih razloga.

Zahtjev za mirovanje prava i obaveza podnosi se prije početka akademske godine.

Zahtjev za mirovanje po osnovu bolničkog liječenja ili trudnoće može se podnijeti u toku

akademske godine.

Rješenje po zahtjevu za mirovanje prava i obaveza studenta donosi direktor IPI Akademije Tuzla.

Po prestanku razloga zbog kojih je zatražio mirovanje, student nastavlja studij prema važećem nastavnom planu i programu.

Mirovanje statusa studenta evidentira se u indeksu i matičnoj evidenciji studentske službe.

Ukoliko student u toku akademske godine u kojoj mu miruje status ostvari prava ili izvršava obaveze, iste će se poništiti.

**Uslovi i način ponovnog sticanja statusa studenta**

**Član 76**

Osoba kojoj je prestao status studenta na IPI Akademiji Tuzla zbog neupisivanja naredne godine studija ili propuštanjem obnove upisa u istu studijsku godinu može ponovo steći status studenta IPI Akademije Tuzla, pod uslovima da za to postoje prostorne i kadrovske mogućnosti.

Osoba kojoj je prestao status studenta IPI Akademije Tuzla iz razloga izricanja disciplinske mjere za povredu obaveza studenta, može nastaviti studij nakon proteka roka utvrđenog Odlukom o izrečenoj mjeri za povredu obaveze studenta, pri čemu student nastavlja izvršavanje prava i obaveza po nastavnom planu i programu koji je u primjeni u trenutku ponovnog sticanja statusa studenta.

Zahtjev za ponovno sticanje statusa studenta u smislu prethodnih stavova podnosi se prije početka akademske godine.

Ponovno sticanje statusa studenta odobrava direktor IPI Akademije Tuzla rješenjem.

Rješenjem iz prethodnog stava, utvrđuju se obaveze studenta u nastavi u skladu sa važećim nastavnim planom i programom u primjeni.

Ponovno sticanje statusa studenta može se odobriti samo jednom u toku studiranja na IPI Akademiji Tuzla.

**Prava i obaveze studenata koji su obnovili upis**

**Član 77**

Student koji obnovi upis u istu godinu studija i ne ostvari ECTS bodove iz nekih nastavnih predmeta, ponovo upisuje iste, ako pripadaju grupi obaveznih predmeta, a ako su iz grupe izbornih predmeta, student može ponovno upisati isti nastavni predmet ili odabrati drugi izborni nastavni predmet da bi ostvario potreban broj ECTS kredita.

Student iz predhodnog stava može iz nepoloženih nastavnih predmeta ponovo slušati nastavu.

Prava i obaveze studenta koji obnavlja studijsku godinu i način realizacije nastave se bliže uređuju Pravilima studiranja.

**Uslovi prelaska sa druge visokoškolske ustanove**

**Član 78**

Student druge visokoškolske ustanove može preći i nastaviti studij na svim godinama studija istog ili srodnog studijskog programa na IPI Akademiji Tuzla u skladu sa ovim Statutom i zakonom.

Student sa završenim I stepenom (120 ECTS), odnosno Višom školom na drugoj visokoškolskoj ustanovi ima pravo upisa na treću godinu studija na srodnom studijskom programu na IPI Akademiji Tuzla uz polaganje nastavnih predmeta koji nisu priznati u procesu priznavanja.

Zahtjev studenta za prelazak sa druge visokoškolske ustanove i upis na treću godinu studija nakon završetka Više škole (120 ECTS) mora se predati prije početka nove akademske godine.

Uz zahtjev za prelazak sa druge visokoškolske ustanove student prilaže dokaz o studiranju na drugoj visokoškolskoj ustanovi (uvjerenje o postignutom uspjehu ili uvjerenje o statusu studenta ili ovjerena kopija indeksa).

Uz zahtjev za upis na treću godinu studija nakon završetka Više škole (120 ECTS) student prilaže ovjerenu kopiju diplome o završenom stepenu, uvjerenje o postignutom uspjehu na prethodnom studijskom programu ili ovjerenu kopiju indeksa.

Kod prelaska sa druge visokoškolske ustanove uz zahtjev se prilaže ovjeren studijski program (silabusi).

O zahtjevima iz stava 4 i 5 ovog člana odlučuje direktor posebnim rješenjem.

**Promjena studijskog programa**

**Član 79**

Student IPI Akademije Tuzla može preći sa upisanog studijskog programa na drugi studijski program.

Student nastavlja studij na istoj godini studija na kojoj bi bio i na studijskom programu sa kojeg prelazi, uz polaganje nastavnih predmeta koji nisu priznati u procesu priznavanja.

Zahtjev studenta za promjenu studijskog programa na IPI Akademiji Tuzla mora se predati prije početka nove akademske godine.

Uz zahtjev za promjenu studijskog programa student prilaže dokaz o studiranju na

IPI Akadamiji Tuzla (uvjerenje o postignutom uspjehu ili uvjerenje o statusu studenta ili ovjerena kopija indeksa).

O zahtjevu iz stava 2 ovog člana odlučuje direktor posebnim rješenjem.

**Način prepoznavanja položenih ispita**

**Član 80**

Položeni ispit ili ispiti na prethodno upisanom studijskom programu priznaju se ako predmeti iz kojih su ispiti položeni, po svom sadržaju i obimu odgovaraju nastavnom predmetu drugog studijskog programa u skladu sa zakonom i Statutom.

Priznavanjem ispita priznaje se i ocjena kojom je student ocijenjen, te broj bodova u skladu sa nastavnim planom studijskog programa.

Način prepoznavanja položenih ispita je bliže uređen Pravilnikom o priznavanju položenih ispita na IPI Akademiji Tuzla.

**Uslovi za prijevremeno završavanje studija**

**Član 81**

Studentu koji je položio sve ispite iz prethodne godine studija i ostvario ukupnu prosječnu ocjenu od najmanje 9 može se, na njegov zahtjev odobriti polaganje 2 (dva) ispita iz naredne studijske godine, zajedno sa ispitima iz tekuće godine.

**Mobilnost studenata**

**Član 82**

Student ima pravo da u toku studija provede određeno vrijeme (semestar ili studijsku godinu) na drugoj visokoškolskoj ustanovi u zemlji ili inostranstvu, posredstvom međunarodnih programa za razmjenu studenata, ili na bazi bilateralnih ugovora IPI Akademije Tuzla i druge visokoškolske ustanove.

U skladu sa ugovorom studentu se priznaje ostvareni broj ECTS bodova.

**Član 83**

Mobilnost studenata između visokoškolskih ustanova ne podrazumijeva izdavanje diplome, od strane visokoškolske ustanove na kojoj student boravi, ukoliko ugovorom između visokoškolskih ustanova nije uređeno izdavanje zajedničke diplome.

**Član 84**

Mobilnost studenta će biti detaljnije regulisana posebnim Pravilnikom koji donosi Senat IPI Akademije.

IPI Akademija Tuzla vodi posebnu evidenciju o mobilnosti studenata.

**Disciplinska odgovornost studenata**

**Član 85**

U slučaju povrede pravila ponašanja, Zakona, ovog Statuta i drugih akata IPI Akademije Tuzla protiv studenta se pokreće disciplinski postupak.

**Član 86**

Postupak i mjere o disciplinskoj odgovornosti studenta pobliže se uređuju Pravilnikom o disciplinskoj odgovornosti studenta kojeg donosi Upravni odbor

**Prava i obaveze studenata**

**Član 87**

Studenti imaju pravo i obavezu da studiraju po usvojenim i odobrenim pravilima studiranja i nastavnom planu i nastavnom programu, te da budu ispitivani i ocjenjivani u skladu sa pravilima koja su transparentna, pravična i dostupna svakom studentu.

Studenti imaju pravo na:

- upoznavanje sa svojim pravima, obavezama i dužnostima na početku akademske godine,

- prisustvovanje svim oblicima nastave,

-kvalitetan nastavni proces u skladu sa usvojenim i odobrenim nastavnim planom i nastavnim programom,

- pravo na zdravstvenu zaštitu u skladu sa zakonom,

- završetak studija u propisanom i kraćem roku, uz redovno izvršavanje svojih obaveza,

- evaluaciju rada akademskog i neakademskog osoblja,

- korištenje biblioteke, računarske opreme i drugih resursa IPI Akademije Tuzla,

- ravnopravnost u pogledu uslova studija i tretmana na visokoškolskoj ustanovi,

- različitost i zašitu od diskriminacije,

- slobodu mišljenja i slobodu iznošenja ličnih stavova koji su u vezi sa nastavnim sadržajima u toku realizacije nastave

- konsultacije i pomoć akademskog osoblja u savladavanju nastavnog sadržaja, a posebno pri izradi završnog rada

- priznavanje i prenos bodova između visokoškolskih ustanova, odnosno studijskih programa s ciljem obezbjeđenja mobilnosti,

- sudjelovanje u radu studentskih organizacija,

- učešće u postupku izbora za studentski predstavnički organ i druge organe u skladu sa Statutom i zakonom,

- sudjelovanje i odlučivanje u organima IPI Akademije Tuzla u skladu sa Statutom i zakonom,

- druga prava u skladu sa zakonom.

Prava i obaveze iz studentskog standarda su lična i neprenosiva.

Za ostvarivanje prava studenata iz stavova 1 i 2 ovoga člana odgovoran je Direktor IPI Akademije Tuzla.

**Član 88**

Student završne godine studija koji je odslušao i ovjerio posljednji semestar studija, a nije diplomirao prelazi u status studenta apsolventa koji traje od prvog dana naaredne akademske godine do kraja iste.

Ukoliko student ne diplomira u roku utvrđenom u prethodnom stavu, preostale obaveze izvršava kao student imatrikulant, što podrazumjeva vođenje studenta u evidenciji bez obaveze obnavljanja završne godine studija i može trajati najduže tri akademske godine.

Izuzetno, Senat može uvažavajući objektivne okolnosti produžiti rok za završetak studija propisan prethodnim stavom, o čemu donosi posebnu odluku prije početka akademske godine

Za studente iz stavova (1) i (2) ovog člana se može organizovati polaganje završnih ispita u svakom kalendarskom mjesecu, osim u mjesecima kada su redovni termini održavanja ispita, kada se ne mogu organizovati posebni termini ispita za studente na koje se odnosi ovaj stav.

Student imatrikulant koji ne završi studij do roka utvrđenog u stavu (2) ovog člana, onbavlja upis završne godine studija, uz obavezu izvršavanja razlike obaveza iz nastavnog plana i programa u primjeni, ukoliko se ona utvrdi. Razlika obaveza se utvrđuje rješenjem koje donosi direktor IPI Akademije Tuzla.

Student ima pravo započeti studij završiti po studijskom programu i nastavnom planu i programima koji su bili u primjeni prilikom upisa u I (prvu) godinu studija, a najkasnije do početka akademske godine u kojoj ga sustiže generacija studenata upisana po izmijenjenom studijskom programu i nastavnom planu i programima.

Student koji ne završi započeti studij u roku utvrđenom u prethodnom stavu, a nije u statusu studenta apsolventa ili studenta imatrikulanta, završit će studij po izmijenjenom studijskom programu i nastavnom planu i programima.

**Član** **89**

Studenti imaju obavezu pridržavati se pravila utvrđenih zakonom, ovim Statutom, i opštim aktima IPI Akademije Tuzla.

**Član 90**

Upoznavanje studenata sa pravima i obavezama vrši se:

- objavljivanjem rasporeda nastave prije početka semestra putem oglasnih ploča,

- objavljivanjem ispitnih termina za svaki ispitni rok, sa datumom, satnicom i mjestom održavanja ispita,

- obavještavanjem o rezultatima pismenog dijela ispita u roku od sedam dana od dana održavanja ispita uz obavezno oglašavanje termina u kojem student može izvršiti uvid u svoj rad,

a najkasnije tri dana prije usmenog ispita,

Upoznavanje studenata sa pravima i obavezama vrši se objavljivanjem svih relevantnih informacija putem oglasnih ploča, biltena, publikacija, štampanih materijala i na WEB stranici IPI Akademije Tuzla.

**Studentsko organizovanje**

**Član 91**

Studenti imaju pravo organizovati svoj studentski predstavnički organ u kome članstvo mogu ostvariti svi studenti koji imaju status studenata IPI Akademije Tuzla.

Studenti svoje interese ostvaruju kroz studentski predstavnički organ.

Studentski predstavnički organ se bavi ostvarivanjem i zaštitom prava i interesa studenata u naučno-nastavnom/umjetničko-nastavnom, naučno-istraživačkom, stručnom, kulturnom, sportskom i drugom radu, kao i unapređenjem životnog standarda i društvenog života studenata.

Studentski predstavnički organ IPI Akademije Tuzla čine predstavnici svih studijskih programa i svih studijskih godina.

Način izbora predstavnika u studentski predstavnički organ je regulisan Pravilnikom o sprovođenju izbora za studentski predstavnički organ.

Članstvo u studentskom predstavničkom organu stiče se ili gubi sticanjem ili gubitkom statusa studenta.

**Član 92**

Temeljni akt studentskog predstavničkog organa je Statut.

Statut studentske asocijacije ne može biti u suprotnosti sa ovim Statutom i zakonom.

**Član 93**

Studentski predstavnički organ bira i razrješava studentske predstavnike u Senatu IPI Akademije Tuzla i drugim organima IPI Akademije Tuzla u skladu sa Statutom i zakonom.

**Član 94**

Studenti su dužni čuvati ugled i dostojanstvo IPI Akademije Tuzla i studenata u skladu sa zakonom, Statutom studentskog predstavničkog organai ovim Statutom.

**Član 95**

IPI Akademija Tuzla, putem godišnjeg finansijskog plana i u skladu sa svojim mogućnostima, pomaže u obezbjeđenju adekvatnih uslova za rad studentske asocijacije, a dužna je osigurati odgovarajući prostor za njihovo funkcionisanje u okviru prostora sa kojim raspolaže.

Radi ostvarivanja njihovih statutarnih ciljeva i nadležnosti, studentski predstavnički organ može, u skladu sa zakonom i svojim aktima, obavljati odgovarajuće djelatnosti radi sticanja prihoda, uz saglasnost Upravnog odbora.

Studentski predstavnički organ može osnovati i pristupiti asocijaciji studentskih predstavničkih organa u Bosni i Hercegovini i inostranstvu.

**NASTAVNICI I SARADNICI**

**Član 96**

Kvalificiranost nastavnika i saradnika utvrđuje se izborom u odgovarajuća nastavna i saradnička zvanja.

Izbor u nastavna i saradnička zvanja vrši se na način, pod uslovima i po postupku utvrđenom zakonom i Pravilnikom o procedurama za izbor u nastavnička i saradnička zvanja IPI Akademije Tuzla koji donosi Senat.

**Član 97**

IPI Akademija Tuzla kao visokoškolska ustanova dodjeljuje sljedeća nastavna zvanja:

a) profesor visoke škole,

b) predavač visoke škole

c) asistent

Nastavu na IPI Akademiji Tuzla mogu izvoditi i lica koja imaju zvanja redovnog profesora, vanrednog profesora i docenta birana na univerzitetima, kao i vanjski saradnici.

**Uslovi za izbor u zvanja**

**Član 98**

Uslovi za izbor nastavnika u nastavno zvanje IPI Akademije Tuzla profesor su:

-završen stepen trećeg ciklusa/doktorat nauka iz odgovarajuće naučne oblasti i pokazana nastavna sposobnost.

Uslovi za izbor nastavnika u nastavno zvanje predavača IPI Akademije Tuzla su:

-završen stepen drugog ciklusa iz odgovarajuće naučne oblasti i pokazana nastavna sposobnost.

Uslovi za izbor asistenta IPI Akademije Tuzla su:

-završen stepen prvog ciklusa sa najmanje 240 ECTS bodova sa najmanjom prosječnom ocjenom 8 ili 3,5.

Pod pokazanom nastavnom sposobnošću se podrazumijeva iskustvo u nastavnom radu na visokoškolskoj ustanovi.

**Član 99**

Period na koji se bira akademsko osoblje na IPI Akademiji Tuzla kao visokoškolskoj ustanovi, je:

-asistent IPI Akademije Tuzla na period od četiri godine bez mogućnosti reizbora,

-predavač IPI Akademije Tuzla na period od pet godina s mogućnošu ponovnog izbora,

-profesor IPI Akademije Tuzla trajno.

U postupku reizbora uzimaju se u obzir i ranije ispunjeni uslovi za isto nastavno zvanje.

Ako nije stekao uslove za izbor u više zvanje asistentu će se, na njegov zahtjev, period na koji je izabran produžiti za dvije godine.

**Način izbora akademskog osoblja**

**Član 100**

Izbor akademskog osoblja vrši se javnim i internim konkursom, u skladu sa zakonom.

Javnim konkursom se vrši izbor akademskog osoblja koje prvi put zasniva radni odnos na IPI Akademiji Tuzla i akademskog osoblja bez zaključivanja ugovora o radu.

Internim konkursom se vrši izbor u više zvanje i reizbor akademskog osoblja.

Javni konkurs iz stava jedan se obavezno raspisuje i objavljuje u najmanje jednom dnevnom listu i na WEB stranici IPI Akademije Tuzla.

Interni konkurs se raspisuje i objavljuje na WEB stranici IPI Akademije Tuzla.

Odluku o raspisivanju konkursa za izbor u nastavna i saradnička zvanja donosi Senat.

**Član 101**

Konkurs za izbor nastavnika i saradnika treba sadržavati:

-naziv visokoškolske ustanove,

-užu naučnu oblast za koju se konkurs raspisuje,

-rok do kojeg se prijave mogu podnositi,

-popis priloga koje prijavi treba priložiti.

**Član 102**

IPI Akademija Tuzla, u skladu sa zakonom, bez raspisivanja javnog konkursa i bez zasnivanja radnog odnosa može angažovati istaknutog stručnjaka iz prakse za izvođenje pojedinih oblika nastavnog procesa.

IPI Akademija Tuzla može izabrati lice u odgovarajuće nastavno i saradničko zvanje i bez zaključivanja ugovora o radu.

IPI Akademija Tuzla, u skladu sa zakonom, može pozvati uglednog inozemnog nastavnika da u svojstvu “gostujućeg profesora” određeni period učestvuje u izvođenju nastave.

IPI Akademija Tuzla bez raspisivanja javnog konkursa, može angažovati nastavnika ili asistenta sa druge visokoškolske ustanove za realizaciju nastavno-naučnog procesa, bez zasnivanja radnog odnosa:

- ako se na raspisani javni konkurs za izbor u zvanje, odnosno za popunu upražnjenog radnog mjesta, ne izvrši izbor u zvanje, odnosno popuna upražnjenog radnog mjesta,

- radi zamjene nastavnika ili asistenta kome je prestao radni odnos na IPI Akademiji Tuzla i to samo dok se u konkursnoj proceduri ne izabere novi član akademskog osoblja,

- radi neophodne zamjene iznenadno odsutnog akademskog osoblja do kraja semestra.

U izvođenju vježbi u nastavi prvog ciklusa mogu učestvovati studenti doktorskog studija sa drugog univerziteta, bez raspisivanja javnog konkursa.

Prava i obaveze lica angažovanih u izvođenju naučno-nastavnog procesa na IPI Akademiji Tuzla, u smislu prethodnih stavova ovog člana, bliže se uređuju ugovorom o angažovanju o izvođenju nastave, u skladu sa zakonom i opštim aktima IPI Akademije Tuzla.

**Član 103**

Izbor akademskog osoblja IPI Akademije Tuzla u nastavna i saradnička zvanja vrši Senat.

Nakon donošenja odluke o raspisivanju konkursa za izbor u nastavna i saradnička zvanja, Senat donosi posebnu Odluku kojom imenuje Komisiju za pripremanje prijedloga za izbor u nastavna i saradnička zvanja (u daljem tekstu: Komisja), prema kriterijima utvrđenim zakonom.

Komisija ima najmanje tri člana, a imenuje ih Senat. Članovi komisije mogu biti samo nastavnici u istom ili višem zvanju od zvanja u koje se kandidat bira.

Većina članova komisije mora biti iz iste, a ostali članovi mogu biti iz srodne naučne oblasti za koju se kandidat bira.

Izuzetno, ukoliko nije moguće imenovati Komisiju na način propisan u stavu 4 ovog člana, Senat će imenovati Komisiju koja ima najmanje tri člana, a članovi Komisije mogu biti nastavnici sa bilo koje druge naučne oblasti u istom ili višem zvanju od zvanja u koje se kandidat bira.

**Član 104**

Imenovana Komisija iz člana 103, stav 2, dužna je sačiniti Izvještaj o prijavljenim kandidatima na konkurs (u daljem tekstu: Izvještaj) koji obavezno sadrži:

1. Biografske podatke kandidata (datum i mjesto rođenja, podatke o završenom dodiplomskom, postdiplomskom i doktorskom studiju, stručna i naučna priznanja i pohvale, podatke o profesionalnom napredovanju)
2. Spisak objavljenih radova
3. Podatke o održanom pristupnom predavanju (ukoliko je održano)
4. Prijedlog za izbor sa obrazloženjem
5. Ime i prezime članova komisije sa njihovim vlastoručnim potpisima

Ukoliko kandidat za nastavnika ispunjava uslove konkursa, a nije ranije izvodio nastavu na visokoškolskoj ustanovi, dužan je pred Komisijom iz člana 103, stav 2, i studentima održati javno pristupno predavanje iz nastavnog predmeta, odnosno uže nastavne oblasti za koju je konkurisao.

Temu pristupnog predavanja određuje Komisija u dogovoru sa kandidatom.

IPI Akademija Tuzla je dužna da oglasi vrijeme održavanja pristupnog predavanja na oglasnoj ploči.

Komisija je dužna u svom Izvještaju navesti da je održano pristupno predavanje, temu predavanja, mjesto i vrijeme, kao i ocjenu uspješnosti pristupnog predavanja pri čemu uzima u obzir rezultate evaluacije predavanja od strane studenata.

Izvještaj Komisije se dostavlja Senatu.

Na osnovu izvještaja Komisije Senat donosi Odluku o izboru u nastavna i saradnička zvanja u skladu sa zakonom.

**Obaveze nastavnika i saradnika**

**Član 105**

Nastavnici i saradnici dužni su redovno izvršavati nastavne i druge obaveze u skladu sa opštim aktima IPI Akademije Tuzla te ispunjavati obaveze u odnosu na naučni i stručni rad koji obavljaju, u skladu sa standardima i normativima za visoko obrazovanje.

Nastavnici i saradnici, odobrene oblike naučnog i stručnog rada mogu obavljati i izvan IPI Akademije Tuzla.

**Član 106**

U izvođenju naučno – nastavnog procesa nastavnici imaju prava i obaveze da:

-u potpunosti održe nastavu prema rasporedu nastave, u predviđenom broju časova i utvrđenim nastavnim planom i programom,

-vode evidenciju o prisustvu studenata nastavi, obavljenim ispitima i postignutom uspjehu studenata,

-organizuju i izvode naučno– istraživački rad,

-preporuče udžbenike i priručnike za nastavni predmet koji izvode,

-redovno održavaju provjere znanja studenata prema rasporedu, u propisanim rokovima i putem svih utvrđenih oblika provjere znanja,

- obavljaju konsultacije sa studentima, u svrhu savladavanja nastavnog programa,

- predlažu usavršavanje i preispitivanje nastavnog plana i programa predmeta,

- predlažu teme i mentori su studentima pri izradi završnog rada,

- obavljaju i druge poslove utvrđene zakonom, ovim Statutom i drugim opštim aktima IPI Akademije Tuzla.

**Član 107**

Ako na jednom predmetu nastavu izvodi samo jedan nastavnik, on se smatra odgovornim nosiocem predmeta.

Na predmetima u čijem izvođenju učestvuje više izabranih nastavnika, svi se smatraju odgovornim za izvedeni dio nastave i obavljenu provjeru znanja studenata, dok je jedan od njih odgovorni nosilac predmeta.

Odgovorni nosilac predmeta potpisuje u indeksu izvršene obaveze studenata u nastavi, utvrđuje organizaciju izvođenja nastave i provjere znanja studenata.

U okviru jednog nastavnog predmeta, dio nastave može izvoditi i nastavnik/saradnik sa druge uže naučne oblasti, ukoliko za to postoji potreba.

Na kraju svakog mjeseca nastavnici i saradnici dužni su u Studentsku službu IPI Akademije Tuzla dostaviti izvještaj o ispunjavanju svih obaveza u naučno-nastavnom procesu na IPI Akademiji Tuzla. Na ovaj način IPI Akademija Tuzla prati izvršavanje obaveza akademskog osoblja u naučno nastavnom procesu.

U slučaju neispunjavanja obaveza propisanih zakonom i ovim Statutom od strane akademskog osoblja IPI Akademije Tuzla, primjenjit će se odgovarajuće odredbe Zakona o visokom obrazovanju TK, Zakona o radu, Statuta i drugih opštih akata IPI Akademije Tuzla.

**RADNI ODNOSI**

**Član 108**

Kriteriji, postupak i druga pitanja zasnivanja radnog odnosa na IPI Akademiji Tuzla, utvrđeni su ovim Statutom i drugim općim aktima u skladu sa Zakonom o radu.

Prilikom zasnivanja radnog odnosa sa IPI Akademijom Tuzla, zaposleniku se istovremeno ugovorom o radu utvrđuje u kojoj će organizacionoj jedinici ostvarivati svoj radni angažman.

IPI Akademija Tuzla može sa nastavnikom i saradnikom zasnovati radni odnos i sa nepunim radnim vremenom, radi obavljanja poslova u nastavi, naučno-istraživačkom radu i radu na drugim poslovima, na određeno vrijeme dok traju takve potrebe, kao i primati lica sa visokom stručnom spremom u statusu istraživača, pripravnika ili volontera.

Ugovore o radu na određeno ili neodređeno vrijeme, ugovore o djelu i sve druge ugovore koji se zaključuju sa akademskim i neakademskim osobljem IPI Akademije Tuzla zaključuje direktor uz prethodnu saglasnost Upravnog odbora.

**Član 109**

Zaposlenici IPI Akademije Tuzla ostvaruju pravo i izvršavaju obaveze iz radnog odnosa u skladu sa Zakonom o radu, Statutom i općim aktima, osim ako Zakonom o visokom obrazovanju nije drugačije utvrđeno.

Zaključivanje ugovora o angažovanju zaposlenih nastavnika i saradnika IPI Akademije Tuzla sa drugim pravnim licima izvan matične ustanove može se ograničiti ili usloviti ako bi takvi ugovori negativno uticali na rad IPI Akademije Tuzla.

Odobrenje za zaključivanje ugovora iz stava 2 ovog člana daje Senat uz saglasnost Upravnog odbora na zahtjev nastavnika i saradnika.

**Član 110**

U slučaju da se naučno-nastavni proces na IPI Akademiji Tuzla ne može realizovati sa postojećim zaposlenicima-nastavnicima i saradnicima, niti se po prethodno raspisanom konkursu izvrši izbor nastavnika i saradnika, Upravni odbor IPI Akademije Tuzla može odobriti dodatno angažovanje u izvođenju nastave zaposlenicima koji imaju izbor na odgovarajućem nastavnom predmetu odnosno užoj naučnoj oblasti.

Po ukazanoj potrebi ili zbog smanjenja opterećenja nastavnika i saradnika u nastavi može se izvršiti raspoređivanje zaposlenika i na drugo radno mjesto sa dijelom radnog vremena.

**Član 111**

Pored razloga utvrđenih zakonom, akademskom osoblju IPI Akademije Tuzla se može odobriti neplaćeno odsustvo u trajanju do tri studijske godine za koji period mu miruju prava i obaveze iz radnog odnosa, zbog pohađanja drugog ili trećeg ciklusa studija u inostranstvu, učešća u realizaciji naučnih projekata u inostranstvu ili iz drugih razloga koji se odnose na naučno nastavni rad i usavršavanje akademskog osoblja u skladu sa Pravilnikom o stručnom usavršavanju.

Neplaćeno odsustvo akademskog osoblja IPI Akademije Tuzla se može odobriti i iz drugih razloga utvrđenih Zakonom o radu.

**Član 112**

Akademskom osoblju prestaje radni odnos na kraju akademske godine u kojoj je ostvario pravo na penziju.

Izuzetno od stava 1, akademsko osoblje koje je ispunilo uslove za penziju u skladu sa zakonom može ostati u radnom odnosu na IPI Akademiji Tuzla do navršenih 70 godina života, ako se na konkurs za popunu radnog mjesta na kojem je angažovan, a koji se obavezno raspisuje jednom godišnje, ne izabere kandidat koji ispunjava uslove za izbor.

Konkurs iz prethodnog stava raspisuje Senat, na prijedlog direktora i uz prethodnu saglasnost Upravnog odbora.

Nastavniku koji stekne jedan od zakonskih uslova za penziju, danom isteka tekuće akademske godine prestaje mandat na svim rukovodnim i upravljačkim pozicijama na IPI Akademiji Tuzla.

**AKADEMSKE TITULE I STRUČNA ZVANJA**

**Član 113**

Završetkom određenog ciklusa studija stiče se pravo na akademsku titulu odnosno stručno zvanje u određenoj oblasti, u skladu sa Okvirnim zakonom i Pravilnikom o korišćenju akademskih titula te sticanju naučnih i stručnih zvanja.

IPI Akademija Tuzla može dodijeliti i zvanje profesor emeritus koji može učestvovati u izvođenju dijela predavanja unutar predmeta, ukoliko ne postoje druga kadrovska rješenja, i biti član komisije u postupcima izbora akademskog osoblja.

Kriteriji i postupak izbora profesora emeritusa bliže se utvrđuje općim aktima IPI Akademije Tuzla.

**FINANSIRANJE**

**Član 114**

IPI Akademija Tuzla se finansira:

-od studenata-uplata školarina, participacija, upisnina i sl.,

-od donacija iz domaćih i međunarodnih projekata i programa-oprema, nastavni kadar i sl.,

-od dodatnih prihoda-stalni edukacioni programski kursevi,

-iz ostalih izvora, u skladu sa zakonom i ovim Statutom.

**Član 115**

IPI Akademija Tuzla se može finansirati samo iz izvora koji ne utječu na njegovu nezavisnost i dostojanstvo te koji ne štete ostvarivanju osnovnih zadataka.

**Član 116**

IPI Akademija Tuzla donosi finansijski plan na temelju ukupnih planiranih prihoda iz pojedinih izvora finansiranja svoje djelatnosti.

Ukupna sredstva se raspoređuju po pojedinim troškovnim stavkama. Finansijski plan IPI Akademije Tuzla donosi Upravni odbor na prijedlog direktora.

**INTERNA EVALUACIJA**

**Član 117**

IPI Akademija Tuzla u okviru nastavnog i naučno-istraživačkog procesa, organizuje i provodi aktivnosti na osiguranju kvaliteta visokog obrazovanja u skladu sa principima u Evropskoj zoni visokog obrazovanja, Evropskim standardima i smjernicama za osiguranje kvaliteta i propisima u BiH-u.

Samovrednovanje i ocjenjivanje kvalitete studijskih programa se provodi u intervalima od najviše tri godine.

**Član 118**

Na IPI Akademiji Tuzla će se kontinirano provoditi proces interne i eksterne evaluacije. Saglasnost na postupak eksterne evaluacije daje Upravni odbor IPI Akademije Tuzla.

Za realizaciju interne evaluacije Senat imenuje ekspertne timove vodeći računa o kompetentnosti, objektivnosti i nepristrasnosti.

O provedenoj samoevaluaciji sačinjava se pismeni izvještaj.

**JAVNOST RADA**

**Član 119**

Rad IPI Akademije Tuzla je javan.

IPI Akademija Tuzla izvještava javnost o obavljanju svoje djelatnosti:

-putem sredstava javnog informisanja,

-izdavanjem publikacija,

-na drugi primjeren način.

**Član 120**

Direktor ili druge osobe koje on ovlasti mogu putem sredstava javnog informisanja obavještavati javnost o djelatnosti IPI Akademije Tuzla.

Podatke ili obavijesti o radu i poslovanju IPI Akademije Tuzla daje direktor ili osoba koju on ovlasti iz reda zaposlenika IPI Akademije Tuzla.

**Član 121**

Za javnost rada IPI Akademije Tuzla odgovorni su Upravni odbor i direktor.

**EVIDENCIJE I IZDAVANJE ISPRAVA**

**Član 122**

IPI Akademija Tuzla vodi matične knjige studenata i lica koja su stekla visoku stručnu spremu, stručni, naučni, odnosno umjetnički stepen magistra i naučni stepen doktora nauka, kao i evidencije o ispitima, o uspjehu studenata na kraju akademske godine, o izdatim diplomama i dodacima diplome, kao i druge evidencije utvrđene opštim aktima IPI Akademije Tuzla, u skladu sa zakonom.

Matične knjige i evidencije o izdatim diplomama i dodacima diplome čuvaju se trajno, u skladu sa opštim aktima IPI Akademije Tuzla.

**Član 123**

Na osnovu službene evidencije, IPI Akademija Tuzla izdaje javne isprave.

Javne isprave su: diploma prvog ciklusa studija odgovarajućeg studijskog programa i odgovarajuće stručno zvanje bakalaureata/bachelora, indeks, ispisnica, uvjerenje o diplomiranju, uvjerenje o položenim ispitima, uvjerenje o uspjehu u toku studija, uvjerenje o učešću u pojedinim oblicima stručnog usavršavanja i permanentnog obrazovanja i druge isprave u skladu sa zakonom i ovim Statutom.

Sadržaj javnih isprava mora biti usklađen sa posebnim propisom.

Senat donosi poseban akt kojim se bliže određuje forma i sadržaj diplome kao i grafički standardi za njenu izradu.

**Član 124**

Studentu koji je položio sve ispite predviđene studijskim programom i ispunio sve ostale obaveze propisane Statutom IPI Akademije Tuzla izdaje se diploma prvog ciklusa za studij odgovarajućeg licenciranog studijskog programa i odgovarajuće stručno zvanje bakalaureata/bachelora.

Uz diplomu izdaje se i dodatak diplomi (diploma supplement) radi detaljnijeg uvida u nivo, prirodu, sadržaj, sistem i pravila studiranja i postignute rezultate tokom studija.

Diploma se izdaje na jednom od službenih jezika i službenih pisama u BiH.

Diploma i dodatak diplome izdaju se i na engleskom jeziku, ukoliko to student zahtijeva.

Troškove štampanja diplome snosi student.

Do izdavanja diplome studentu se na njegov zahtjev izdaje uvjerenje o diplomiranju kao javna isprava kojom se potvrđuje da je student ispunio uslove za sticanje zvanja iz ciklusa studija koji je završio.

**Član 125**

Diplomu o završenom prvom ciklusu studija, kao i dodatak diplomi potpisuje direktor IPI Akademije Tuzla.

**Član 126**

Na zahtjev studenta izdaju se i druge isprave o studiju kojima se potvrđuje status studenta kao i drugi podaci o kojima se vodi službena evidencija.

Studentska služba vodi protokol o izdatim ispravama.

**PRESTANAK IPI AKADEMIJE TUZLA**

**Član 127**

IPI Akademija Tuzla može prestati sa radom iz razloga utvrđenih Zakonom o visokom obrazovanju Tuzlanskog kantona.

Akt o prestanku IPI Akademije Tuzla donose osnivači na Skupštini.

Aktom iz stava 2 ovog člana utvrđuje se način zaštite prava korisnika usluga i druga pitanja od značaja za prestanak rada IPI Akademije Tuzla, u skladu sa zakonom i Statutom.

**Član 128**

Ovaj Statut stupa na snagu sa danom donošenja.

Prečišćeni tekst Statuta IPI Akademije sadrži: Statut IPI Akademije broj 11/2014 od 29.08.2014. godine, Izmijenjeni i dopunjeni Statut IPI Akademije broj 08/2017 od 03.04.2017. godine, Izmijenjeni i dopunjeni Statut IPI Akademije broj 142/2017 od 21.12.2017. godine, Izmijenjeni i dopunjeni Statut IPI Akademije broj 121/2019 od 30.09.2019. godine, Izmijenjeni Statut broj 135/2020 od 30.09.2020. godine te Izmijenjeni i dopunjeni Statut broj 52/2021 od 13.04.2021. godine u kojima je naznačen dan stupanja na snagu i početak primjene.

Tuzla, 13.04.2021. godine

PREDSJEDNIK SENATA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr. sc. Damir Bećirović